b'\n_START_ARTICLE_\nLinava\n_START_SECTION_\nIstorija\n_START_PARAGRAPH_\n\xe2\x80\x9eLinava\xe2\x80\x9c \xc4\xafkurta 1991\xc2\xa0m. spalio 4 d. 84 Lietuvos transporto \xc4\xafmoni\xc5\xb3 iniciatyva. V\xc4\x97liau ve\xc5\xbe\xc4\x97j\xc5\xb3 skai\xc4\x8dius augo ir \xc5\xa1iuo metu j\xc5\xb3 yra daugiau nei 1150 \xc4\xafmoni\xc5\xb3. Jos turi per 14500 krovininio transporto priemoni\xc5\xb3, kuriomis vykdomi tarptautiniai krovini\xc5\xb3 perve\xc5\xbeimai, apie 3000 autobus\xc5\xb3 ir troleibus\xc5\xb3._NEWLINE_Pagrindin\xc4\x97 asociacijos b\xc5\xabstin\xc4\x97 \xc4\xafsik\xc5\xabrusi Vilniuje (Janki\xc5\xa1ki\xc5\xb3 g. 41), asociacijos skyriai veikia visuose did\xc5\xbeiuosiuose Lietuvos miestuose: Kaune (Taikos pr. 135D), Klaip\xc4\x97doje (Palangos pl. 6, 96326 Sudmantai, Klaip\xc4\x97dos raj.), \xc5\xa0iauliuose (V. Bielskio g. 30a), Panev\xc4\x97\xc5\xbeyje (Ber\xc5\xbe\xc5\xb3 g. 5) ir Alytuje (Naujoji g. 140)._NEWLINE_Asociacijos nariai ve\xc5\xbea keleivius 1328 vietinio susisiekimo, 369\xc2\xa0\xe2\x80\x93 tolimojo susisiekimo ir 40\xc2\xa0\xe2\x80\x93 tarptautinio susisiekimo mar\xc5\xa1rutais. Keleivi\xc5\xb3 ir krovini\xc5\xb3 perve\xc5\xbeimai vykdomi beveik \xc4\xaf visus Pasaulio \xc5\xbeemynus: Europ\xc4\x85, Azij\xc4\x85 ir \xc4\xaf Afrik\xc4\x85. Daugiausia krovini\xc5\xb3 ve\xc5\xbe\xc4\x97jai importuoja/eksportuoja \xc4\xaf/i\xc5\xa1 Lenkijos, Vokietijos, Rusijos, Olandijos, Belgijos, Italijos, Ispanijos._NEWLINE_Viena i\xc5\xa1 svarbiausi\xc5\xb3 krovini\xc5\xb3 perve\xc5\xbeimo bendrov\xc4\x97ms valstybi\xc5\xb3 yra Rusija. Tai daugiausia lemia gera Lietuvos geografin\xc4\x97 pad\xc4\x97tis: Lietuva yra tarp Vakar\xc5\xb3 Europos ir Rusijos. Krovini\xc5\xb3 gabenim\xc4\x85 \xc4\xaf did\xc5\xbeiausi\xc4\x85 Pasaulio valstyb\xc4\x99 labai supaprastino 1992\xc2\xa0m. gegu\xc5\xbe\xc4\x97s 23 d. asociacijos \xe2\x80\x9eLinava\xe2\x80\x9c \xc4\xafstojimas \xc4\xaf Tarptautin\xc4\x99 keli\xc5\xb3 transporto s\xc4\x85jung\xc4\x85 (IRU) ir tapimas jos nare. \xc5\xa0ioje tarptautin\xc4\x97je asociacijoje \xe2\x80\x9eLinava\xe2\x80\x9c atstovauja Lietuvos ve\xc5\xbe\xc4\x97jams keleivinio ir krovininio transporto tarybose._NEWLINE_Tarptautini\xc5\xb3 keli\xc5\xb3 transporto s\xc4\x85junga (IRU) i\xc5\xa1skiria asociacijai \xe2\x80\x9eLinava\xe2\x80\x9c TIR knygeles, kurios ypa\xc4\x8d palengvina krovini\xc5\xb3 gabenim\xc4\x85 \xc4\xaf Europos s\xc4\x85jungai nepriklausan\xc4\x8dias valstybes. B\xc5\xabtent tai did\xc5\xbeiausias ve\xc5\xbe\xc4\x97jams stimulas priklausyti asociacijai \xe2\x80\x9eLinava\xe2\x80\x9c._NEWLINE_Asociacija \xe2\x80\x9eLinava\xe2\x80\x9c per savo veiklos metus prisijung\xc4\x97 prie pagrindini\xc5\xb3 keli\xc5\xb3 transport\xc4\x85 reglamentuojan\xc4\x8di\xc5\xb3 konvencij\xc5\xb3, pasira\xc5\xa1\xc4\x97 sutartis d\xc4\x97l tarptautinio keli\xc5\xb3 transporto su 34 valstyb\xc4\x97mis. 1993\xc2\xa0m. Lietuva tapo pilnateise Europos Transporto Ministr\xc5\xb3 Konferencijos (ETMK) nare, nuolat dalyvauja jos skirstomos daugia\xc5\xa1al\xc4\x97s kvotos tarptautiniams krovini\xc5\xb3 ve\xc5\xbeiojimams keliais sistemoje. \xc5\xa0ie leidimai supaprastina ve\xc5\xbe\xc4\x97jams keliavim\xc4\x85 per kit\xc5\xb3 \xc5\xa1ali\xc5\xb3 muitines.\n_START_SECTION_\nAsociacijos funkcijos\n_START_PARAGRAPH_\nAsociacija \xc4\xafsteigta siekiant sudaryti jos nariams kuo palankesnes s\xc4\x85lygas savaranki\xc5\xa1kai vystyti ir pl\xc4\x97toti vis\xc5\xb3 r\xc5\xab\xc5\xa1i\xc5\xb3 perve\xc5\xbeimus._NEWLINE_Pagrindiniai asociacijos u\xc5\xbedaviniai\xc2\xa0\xe2\x80\x93 siekti transporto verslo s\xc4\x85lyg\xc5\xb3 gerinimo, teikti asociacijos nariams pagalb\xc4\x85 ir kitas paslaugas, vykdant keleivi\xc5\xb3 ir krovini\xc5\xb3 vis\xc5\xb3 r\xc5\xab\xc5\xa1i\xc5\xb3 perve\xc5\xbeimus automobiliais, atstovauti asociacijos nariams santykiuose su vald\xc5\xbeios institucijomis, tarptautin\xc4\x97mis ir kitomis organizacijomis bei asmenimis._NEWLINE_Savo tikslams ir u\xc5\xbedaviniams \xc4\xafgyvendinti asociacija vykdo \xc5\xa1ias funkcijas:_NEWLINE_1. Derina verslinink\xc5\xb3 veikl\xc4\x85, formuojant bendr\xc4\x85 j\xc5\xb3 vystymosi ir tarptautinio ekonominio bendradarbiavimo strategij\xc4\x85, bei atstovauja juos Lietuvos, u\xc5\xbesienio \xc5\xa1ali\xc5\xb3 bei tarptautin\xc4\x97se institucijose, kuri\xc5\xb3 veikla yra susijusi su keli\xc5\xb3 transporto verslu;_NEWLINE_2. Skatina keli\xc5\xb3 transporto ir su juo susijusi\xc5\xb3 paslaug\xc5\xb3 verslo pl\xc4\x97tr\xc4\x85 bei nauj\xc5\xb3 darbo viet\xc5\xb3 k\xc5\xabrim\xc4\x85;_NEWLINE_3. Atstovauja ir gina savo nari\xc5\xb3 teises ir teis\xc4\x97tus interesus santykiuose su valstybin\xc4\x97s vald\xc5\xbeios ir valdymo organais, savivaldyb\xc4\x97mis bei tarptautin\xc4\x97mis organizacijomis visais su keleivi\xc5\xb3 ir krovini\xc5\xb3 perve\xc5\xbeimais susijusiais klausimais;_NEWLINE_4. Atstovauja ve\xc5\xbe\xc4\x97jams parodose, konferencijose ir kituose renginiuose, kurie yra susij\xc4\x99 su asociacijos veikla; Teikia pasi\xc5\xablymus Lietuvos Respublikos Vyriausybei bei kitoms valstybin\xc4\x97ms institucijoms d\xc4\x97l transporto verslo vystymo ir teis\xc4\x97s akt\xc5\xb3 pri\xc4\x97mimo;_NEWLINE_5. Teikia konsultacijas ir paslaugas visais transporto proceso klausimais ir informacij\xc4\x85 u\xc5\xbesienio transporto verslininkams apie Lietuvos ve\xc5\xbe\xc4\x97j\xc5\xb3 veikl\xc4\x85;_NEWLINE_6. Teikia pasi\xc5\xablymus Lietuvos Respublikos Vyriausybei bei kitoms valstybin\xc4\x97ms institucijoms d\xc4\x97l transporto verslo vystymo ir teis\xc4\x97s akt\xc5\xb3 pri\xc4\x97mimo;_NEWLINE_7. Atstovauja savo nari\xc5\xb3 teis\xc4\x97ms ir interesams darbo ir socialin\xc4\x97je sferoje;_NEWLINE_8. Rengia seminarus, ruo\xc5\xa1ia metodinius nurodymus, informacinius biuletenius, reklaminius prospektus, kitus leidinius asociacijos ir jos nari\xc5\xb3 veiklos klausimais;_NEWLINE_9. Nustatyta tvarka apr\xc5\xabpina narius ir ve\xc5\xbe\xc4\x97jus keleivi\xc5\xb3 ir krovini\xc5\xb3 perve\xc5\xbeimams vykdyti reikalinga dokumentacija;_NEWLINE_10. Renka ir kaupia informacij\xc4\x85 apie perve\xc5\xbeimus, j\xc5\xb3 s\xc4\x85lygas, tvark\xc4\x85 bei informuoja apie tai asociacijos narius;_NEWLINE_11. Atlieka kitas funkcijas, kurios neprie\xc5\xa1tarauja asociacijos veiklos principams ir \xc5\xa1iems \xc4\xafstatams;_NEWLINE_12. Vykdo Muitin\xc4\x97s konvencijos d\xc4\x97l tarptautinio krovini\xc5\xb3 gabenimo su TIR knygel\xc4\x97mis (1975\xc2\xa0m. TIR konvencija) nuostatas.\n_START_SECTION_\nTIR sistema\n_START_PARAGRAPH_\nViena svarbiausi\xc5\xb3 \xe2\x80\x9eLinavos\xe2\x80\x9c funkcij\xc5\xb3\xc2\xa0\xe2\x80\x93 TIR knygeli\xc5\xb3 i\xc5\xa1davimas. Jas Lietuvos nacionalinei automobiliais ve\xc5\xbe\xc4\x97j\xc5\xb3 asociacijai i\xc5\xa1duoda Tarptautini\xc5\xb3 keli\xc5\xb3 transporto s\xc4\x85junga (IRU), o \xe2\x80\x9eLinava\xe2\x80\x9c v\xc4\x97liau i\xc5\xa1duoda ve\xc5\xbe\xc4\x97jams. \xc5\xa0i sistema u\xc5\xbetikrina, kad tuo atveju, kai muit\xc5\xb3 ir mokes\xc4\x8di\xc5\xb3 negalima i\xc5\xa1ie\xc5\xa1koti i\xc5\xa1 ve\xc5\xbe\xc4\x97jo, juos sumok\xc4\x97s nacionalinis garantuojantysis susivienijimas. Lietuvoje t\xc4\x85 atlikt\xc5\xb3 \xe2\x80\x9eLinava\xe2\x80\x9c._NEWLINE_Vykstant su TIR knygele, vienoje muitin\xc4\x97s \xc4\xafstaigoje u\xc5\xbeplombuotose transporto priemon\xc4\x97se ar konteineriuose gabenamos prek\xc4\x97s paprastai netikrinamos kitose muitin\xc4\x97s \xc4\xafstaigose. Tai suteikia prana\xc5\xa1um\xc4\x85 ve\xc5\xbe\xc4\x97jams, esantiems TIR sistemoje._NEWLINE_Muitin\xc4\x97s kontrol\xc4\x97s priemon\xc4\x97s, taikytos preki\xc5\xb3 i\xc5\xa1vykimo \xc5\xa1alyje, turi b\xc5\xabti pripa\xc5\xbe\xc4\xafstamos tiek valstybi\xc5\xb3, per kurias prek\xc4\x97s gabenamos tranzitu, tiek valstybi\xc5\xb3, kurios yra preki\xc5\xb3 paskirties vieta.\n_START_SECTION_\nV\xc5\xa0\xc4\xae \xe2\x80\x9eLinavos\xe2\x80\x9c mokymo centras\n_START_PARAGRAPH_\nV\xc5\xa0\xc4\xae \xe2\x80\x9eLinavos\xe2\x80\x9c mokymo centras\xc2\xa0\xe2\x80\x93 antrin\xc4\x97 \xe2\x80\x9eLinavos\xe2\x80\x9c bendrov\xc4\x97, \xc4\xafkurta 1997\xc2\xa0m. vasario m\xc4\x97n. norint mokyti ir suteikti konsultacijas krovini\xc5\xb3 ir keleivi\xc5\xb3 transporto atstovams. Mokymo centr\xc4\x85 \xc4\xafk\xc5\xabr\xc4\x97 Lietuvos nacionalin\xc4\x97 ve\xc5\xbe\xc4\x97j\xc5\xb3 automobiliais asociacija \xe2\x80\x9eLinava\xe2\x80\x9c. Centras prad\xc4\x97jo dirbti kaip UAB \xe2\x80\x9eLinavos\xe2\x80\x9c servisas padalinys, o nuo 2001\xc2\xa0m. lapkri\xc4\x8dio m\xc4\x97n. tapo savaranki\xc5\xa1ka organizacija. Mokymo centro u\xc5\xbedavinys\xc2\xa0\xe2\x80\x93 teikti auk\xc5\xa1tos kokyb\xc4\x97s mokymo ir konsultacij\xc5\xb3 paslaugas._NEWLINE_\xe2\x80\x9eLinavos\xe2\x80\x9c mokymo centre apmokomi transporto \xc4\xafmoni\xc5\xb3 vadovai bei darbuotojai, jiems sudaromos s\xc4\x85lygos profesin\xc4\x97s kvalifikacijos k\xc4\x97limui, \xc5\xbeini\xc5\xb3 ir \xc4\xafg\xc5\xabd\xc5\xbei\xc5\xb3 tobulinimui, profesinio akira\xc4\x8dio pl\xc4\x97timui._NEWLINE_Mokymo centre \xc4\xafsisavinamos ir gilinamos \xc5\xbeinios keli\xc5\xb3 transporto teis\xc4\x97s, CPC krovininio ir visuomeninio transporto kompanij\xc5\xb3 vadovams, ADR, DGSA, TIR proced\xc5\xabr\xc5\xb3, AETR, ATA, ATP bei kitose su keli\xc5\xb3 transportavimu susijusiose srityse._NEWLINE_Mokymo centras ruo\xc5\xa1ia savo klientus Valstybin\xc4\x97je keli\xc5\xb3 transporto inspekcijoje rengiamiems egzaminams. Mokslo \xc5\xbeinias ir konsultacijas suteikia \xc5\xbeinomi teisininkai, ekonomistai, krovini\xc5\xb3 ir keleivi\xc5\xb3 gabenimo specialistai._NEWLINE_\xe2\x80\x9eLinavos\xe2\x80\x9c mokymo centras kasmet rengia organizuoja keliones \xc4\xaf tarptautines transporto, ekspedijavimo ir logistikos parodas Vokietijoje, Belgijoje, Nyderlanduose, Pranc\xc5\xabzijoje, Suomijoje, Rusijoje, Lenkijoje. Jos padeda \xc4\xafmon\xc4\x97ms pasirengti parodose pristatyti savo paslaugas.'